ཆོས་ཀྱི་ལག་ལེན་མུ་ཏིག་གི་ཕྲེང་བ།
༄༅།  ། ཆོས་ཀྱི་ལག་ལེན་མུ་ཏིག་གི་ཕྲེང་བ་བཞུགས་སོ།  །  ༄༅༅།  ། ན་མོ་གུ་རུ་སུ་མ་ཏི་ཀཱིརྟི་རད་ན་ཡ།  རྒྱལ་བ་ཀུན་གྱི་ཡབ་གཅིག་རྗེ།  ། རྒྱལ་བ་གཉིས་པ་བློ་བཟང་གྲགས།  ། རྒྱལ་བའི་གདུང་འཚོབ་འཛིན་མཛད་པ།  ། བླ་མ་དེ་ལ་ཕྱག་འཚལ་ལོ།  ། དང་པོའི་ལས་ཅན་དག་གིས་ནི།  ། བླ་མེད་བྱང་ཆུབ་བགྲོད་པའི་ཐབས།  ། ཉིན་ཞག་གཅིག་གི་བྱ་བའི་རིམ།  ། གོ་སླའི་ངག་གིས་བཤད་པར་བྱ།  ། ནམ་གྱི་སུམ་ཆ་ལུས་པ་ན།  ། ལངས་ནས་འདི་ལྟར་བསམ་མོ་ཀྱཻ།  ། དེང་ནས་བྱང་ཆུབ་བར་དང་ནི།  ། མ་ཤི་ཚུན་དང་ལོ་འདི་དང་།  ། ཟླ་བ་འདི་དང་ལྷག་པར་ཡང་།  ། དེ་རིང་ཉིན་ཞག་འཕྲུགས་འདི་ལ།  ། གཅེས་འཛིན་དབང་དུ་མི་གཏོང་བར།  ། གཞན་དོན་སེམས་མཆོག་རིན་པོ་ཆེ།  ། སྐྱེ་གནས་འཕེལ་བའི་ཐབས་ཁོ་ནར།  ། ངེས་པར་འབད་པར་བྱ་འོ་བསམས།  ། ངག་བྱིན་རླབས་དང་དུས་དྲན་བྱ།  ། སྐྱབས་འགྲོ་སེམས་བསྐྱེད་ཡན་ལག་བདུན།  ། མཎྜལ་གསོལ་འདེབས་སོགས་ལ་འབད།  ། གལ་ཏེ་ནམ་ནི་ལངས་པ་ན།  ། ཁྲུས་དང་ཕྱག་འཚལ་སྔགས་དང་བཅས།  ། ཆོས་སྟོན་ཚེ་ན་འདུལ་བར་དང་།  ། ཐེག་ཆེན་སྔགས་ནས་འབྱུང་བ་བཞིན།  ། ཕུད་ཀྱིས་དཀོན་ཅོག་མཆོད་བྱས་ཏེ།  ། སྲེད་པ་སྤངས་ཤིང་རྣལ་འབྱོར་བྱ།  ། སླར་ཡང་མཆོད་པ་བཤམས་ནས་ནི།  ། ལམ་གྱི་རིམ་པ་ཉིད་ལ་འབད།  ། དྲོ་ཡི་དུས་ལ་བབས་པའི་ཚེ།  ། བརྒྱ་རྩ་གཏོར་མའི་རིམ་སོགས་དང་།  ། གསུང་རབ་འཛིན་ཀློག་ཁ་འདོན་བྱ།  ། མཆོད་པ་བཤམས་ནས་ཐུན་ལ་འཇུག། གུང་ལ་སཱཙྪ་འདྲི་ཀློག་དང་།  ། ཆོས་སྟོན་ཚེ་ན་སྔར་བཞིན་དང་།  ། ཁྱད་པར་དཀོན་ཅོག་རྗེས་དྲན་དང་།  ། ཡོན་སྦྱོང་བསྔོ་བ་མདོ་འདོན་བྱེད།  ། གསུང་རབ་བལྟ་དང་ཀློག་པ་བྱ།  ། ཕྱེ་མ་རེད་ཚེ་ན་ཐུན་ལ་འཇུག། བྱང་ཆུབ་སེམས་ཀྱི་རྩིས་ཟིན་པས།  ། བསྔོ་བ་སྨོན་ལམ་དག་ཀྱང་བྱ།  ། ཐུན་འཚམས་( ༦༥ )མལ་ནས་ལངས་ནས་ནི།  ། བཏུང་བ་སྟ་གོན་ལ་སོགས་པ།  ། ཆོས་མཐུན་ཉེར་མཁོ་དག་ཀྱང་བྱ།  ། སྲོད་ཀྱི་ཐུན་ལ་ལམ་རིམ་མམ།  ། ཡང་ན་སྐྱེ་ཤི་བར་དོ་གསུམ།  ། སྦྱོང་བྱེད་སྐུ་གསུམ་ལམ་འཁྱེར་གྱི།  ། གནད་ཚང་བསྐྱེད་རིམ་གང་རུང་དང་།  ། སྤྱི་སྒོས་ཆོས་སྐྱོང་གཞི་བདག་གི།  ། གཏོར་མ་བྱས་ཏེ་བསྒྲུབ་པ་ཡི།  ། བར་ཆད་ཞི་ཞིང་མཐུན་རྐྱེན་ཀུན།  ། ཚང་བའི་འཕྲིན་ལས་བཅོལ་བར་བྱ།  ། སྨོན་ལམ་ཤིས་བརྗོད་མདོར་བསྡུས་དང་།  ། ཉལ་ཚེ་དེ་རིང་ཇི་ལྟར་བྱས།  ། བརྟགས་ཏེ་ཉེས་པ་བྱུང་བ་ལ།  ། འགྱོད་ཅིང་ཕྱིན་ཆད་མི་བྱེད་སྙམ།  ། དགེ་བ་བྱས་ལ་སྤྲོ་བ་སྒོམ།  ། ཕྱིས་ཀྱང་དེ་ལྟར་བྱེད་དོ་སྙམ།  ། དགེ་བའི་སེམས་ཀྱིས་ངང་ནས་ཉལ།  ། ཡང་ན་བསྐྱེད་རིམ་བཞིན་དུ་ནི།  ། སྡུད་པའི་རྣལ་འབྱོར་གྱིས་ཉལ་ལོ།  ། ནམ་ཕྱེད་ཐོ་རེངས་དུས་སུ་ནི།  ། ཐུན་དྲུག་རྣལ་འབྱོར་དག་ཀྱང་བྱ།  ། ཐུན་མོང་ལམ་གྱིས་རྒྱུད་སྦྱངས་ནས།  ། བསྐྱེད་རིམ་ཉིད་ལ་ཐུན་བཞིར་བསླབ།  ། གང་སྣང་ལྷ་ཡི་འཁོར་ལོར་བྱ།  ། དེ་ནས་རྫོགས་པའི་རིམ་ལ་བསླབ།  ། ཤེས་བྱའི་འཁོར་ལོ་མ་ལུས་པ།  ། བདེ་བ་ཆེན་པོའི་ངོ་བོར་སྒོམ།  ། སྒྲིབ་གཉིས་ས་བོན་དྲུངས་ཕྱུང་སྟེ།  ། བདུད་བཞིའི་གཡུལ་ལས་རྒྱལ་བར་བྱ།  ། ཇི་སྲིད་ནམ་མཁའ་མ་ཟད་པར།  ། འགྲོ་བའི་རེ་བ་སྐོང་བར་བྱ།  ། ཀྱེ་མ་བུ་ཁྱོད་འདི་ལྟ་བུའི།  ། རིན་ཆེན་འཕྲེང་བའི་དབུས་འདུག་ནས།  ། ལེ་ལོ་བརྗེད་ངས་རྣམ་གཡེང་དང་།  ། བག་མེད་གཉིད་དང་བྲེ་མོའི་གཏམ།  ། བྱུང་ཚེ་མི་རྟག་དྲན་བྱས་ཏེ།  ། སྙིང་པོ་ལེན་ལ་འབད་པར་བྱ།  ། དེ་ལྟ་ན་ནི་ཀུན་ཏུ་བདེ།  ། གཞན་དུ་སྡུག་བསྔལ་འབའ་ཞིག་འགྱུར།  ། དེ་སྐད་སྨྲ་བ་དྲང་སྲོང་ཆེའི།  ། རྗེས་ཞུགས་བསྐལ་བཟང་རྣམ་རྒྱལ་གྱི།  ། སྙིང་ནས་དགའ་བས་བྲིས་པ་ཡིན།  ། དགེ་བས་འགྲོ་རྣམས་རྣམ་འདྲེན་གྱི།  ། གོ་འཕང་མྱུར་དུ་ཐོབ་པར་ཤོག།  ། །